Helsingin kaupunginvaltuutettu Gunvor Brettschneider (rkp) on tehnyt talousarvioaloitteen ”lumenpoiston sukupuolivaikutusten arvioinnista.”

Syrjiikö tämäkin lumiaura naisia? JOHN PALMÉN

Brettschneiderin mukaan Helsingin pitäisi ottaa mallia ruotsalaisesta Karlskogan kunnasta, jossa valtuutetun mukaan selvitettiin lumenpoistokäytäntöjen sukupuolivaikutuksia.

– Kunta oli tiedostamattaan suosinut miehiä auraamalla ensin kehätiet ja suuremmat, pääasiassa miesvaltaisille työpaikoille johtavat kadut. Viimeiseksi aurattiin bussipysäkit ja kevyen liikenteen väylät eli paikat, joita naiset, lapset ja vanhukset käyttävät. Tilastollisesti on tiedossa, että nämä ryhmät pyöräilevät ja käyttävät joukkoliikennettä miehiä useammin, aloitteessa huomautetaan.

Brettschneider korostaa, että jalan liikkuville sattuvat liukastumisonnettomuudet aiheuttavat yhteiskunnalle nelinkertaiset kustannukset auraukseen verrattuna.

Hänen mukaan Karlskogan kunnassa lumet poistetaan nyt ensin erityisesti päiväkotien läheisyydessä sijaitsevilta kevyen liikenteen väyliltä. Sitten puhdistetaan suuremmat niin mies- kuin naisvaltaisillekin työpaikoille johtavat tiet ja viimeiseksi muut suuremmat tiet. Tärkeysjärjestyksen muutos osoittautui aloitteen tekijän mukaan kustannustehokkaaksi.

– Ehdotamme, että Helsingin kaupunki arvioi kaupungin lumenpoiston sukupuolivaikutukset ja ryhtyy mahdollisiin toimenpiteisiin lumenpoiston parantamiseksi. Kustannukset ovat noin 4 000 euroa, Brettschneider päättää kirjallisen aloitteensa.